Document ID: 32010D0791

РЕШЕНИЕ НА КОМИСИЯТА
от 20 декември 2010 година
за установяване на списък на продуктите, посочени в приложение XII, точка III, подточка 1, втора алинея от Регламент (ЕО) № 1234/2007 на Съвета
(преработена версия)
(нотифицирано под номер C(2010) 8434)
(2010/791/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 121, буква б), подточка i) във връзка с член 4 от него,
като има предвид, че:
(1)
Решение 88/566/ЕИО на Комисията от 28 октомври 1988 г. за установяване на списък на продуктите, посочени във втората алинея на член 3, параграф 1 от Регламент (ЕИО) № 1898/87 на Съвета (2), бе съществено изменено (3). С оглед на по-нататъшните изменения и за постигане на яснота посоченото решение следва да бъде преработено.
(2)
Регламент (ЕО) № 1234/2007 установява принципа, че наименованията „мляко“ и „млечни продукти“ не могат да се използват за други млечни продукти, освен за описаните в приложение XII, точка II от него. По изключение този принцип не се прилага спрямо наименованията на продуктите, чието естество е познато от традиционната им употреба и/или когато наименованията са ясно употребени, за да опишат характерно качество на продукта.
(3)
Държавите-членки трябва да уведомят Комисията относно индикативния списък на продуктите, за които считат, че в рамките на техните територии удовлетворяват критериите за гореспоменатото изключение. Въз основа на индикативните списъци, предоставени от държавите-членки, трябва да се направи списък на такива продукти. Този списък трябва да съдържа наименованията на съответните продукти в съответствие с тяхната традиционна употреба на различните езици на Съюза, за да могат тези наименования да станат използваеми във всички държави-членки, при условие че съблюдават разпоредбите на Директива 2000/13/ЕО на Европейския парламент и на Съвета от 20 март 2000 г. за сближаването на законодателствата на държавите-членки в областта на етикетирането, представянето и рекламата на храни (4).
(4)
Този списък може да бъде допълван в съответствие с член 121, буква б), подточка i) от Регламент (ЕО) № 1234/2007.
(5)
След присъединяването си към Европейския съюз през 2004 г. и 2007 г. някои от новите държави-членки предоставиха списъци на продуктите, за които считат, че в рамките на техните територии удовлетворяват критериите за гореспоменатото изключение. Следователно списъкът в приложение I към настоящото решение трябва да бъде допълнен, като се включат имената на продуктите от новите държави-членки на съответните езици, които могат да се ползват от изключението.
(6)
Мерките, предвидени в настоящото решение, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩОТО РЕШЕНИЕ:
Член 1
Продуктите, които на територията на Съюза съответстват на продуктите, посочени в приложение XII, точка III, подточка 1, втора алинея от Регламент (ЕО) № 1234/2007, са изброени в приложение I към настоящото решение.
Член 2
Решение 88/566/ЕИО се отменя.
Позоваванията на отмененото решение се считат за позовавания на настоящото решение и се четат съгласно таблицата на съответствието в приложение III.
Член 3
Адресати на настоящото решение са държавите-членки.
Съставено в Брюксел на 20 декември 2010 година.

Labels: 3
17